ফের বর্ষার চোখ রাঙানি! কালীপুজোয় কেমন থাকবে আবহাওয়া? শীত আসবে কবে?

কলকাতা: দুর্গাপুজোয় (Durga Puja 2025) মাঝেমধ্যে বৃষ্টি ভিজিয়েছিল উৎসবের আনন্দ। তাই কালীপুজো (Kali Puja) ও ভাইফোঁটায় (Bhaiphota) আকাশ কেমন থাকবে, তা জানতে আগ্রহী অনেকেই। বাজি, প্রদীপ, আলো- সবই তো নির্ভর করে আবহাওয়ার উপর! আলিপুর আবহাওয়া দফতর জানাচ্ছে, কালীপুজো ও ভাইফোঁটার দিন আকাশ থাকবে সম্পূর্ণ ঝলমলে, বৃষ্টির কোনও আশঙ্কা নেই। ভোরে কিছু জায়গায় হালকা কুয়াশা ও ধোঁয়াশা দেখা দিতে পারে, তবে তা মূলত পার্বত্য ও উপকূল সংলগ্ন জেলাতেই সীমিত থাকবে। বাকি জায়গায় আকাশ পরিষ্কার থাকবে।

তবে সপ্তাহের শেষ দিকে হাওয়াবদলের ইঙ্গিত মিলেছে। শনিবার ও রবিবার রাজ্যের একাধিক জেলায় মেঘলা আকাশ ও বজ্রবিদ্যুৎসহ বৃষ্টির সম্ভাবনা রয়েছে। দক্ষিণা বাতাস ও পশ্চিমী হাওয়ার সংস্পর্শে বজ্রপাতের পরিস্থিতি তৈরি হতে পারে বলে জানাচ্ছে আবহাওয়া দফতর।

আরও পড়ুন: হাঁসখালিতে পুলিশের বিশেষ অভিযান, গ্রেফতার বাংলাদেশি অনুপ্রবেশকারী

উত্তরবঙ্গেদার্জিলিং, কালিম্পং ও জলপাইগুড়ি জেলায় বজ্রবিদ্যুৎসহ বৃষ্টির আশঙ্কা রয়েছে শনিবার ও রবিবার। দক্ষিণবঙ্গে উত্তর ও দক্ষিণ ২৪ পরগনা, পূর্ব মেদিনীপুরের কিছু অংশে বিক্ষিপ্ত বৃষ্টি হতে পারে।

কেমন থাকবে কলকাতার আবহাওয়া?

কলকাতায় শনিবার সকালে সর্বনিম্ন তাপমাত্রা ছিল ২৪.৬ ডিগ্রি সেলসিয়াস, সর্বোচ্চ ৩২.৬ ডিগ্রি সেলসিয়াস। বাতাসে আপেক্ষিক আর্দ্রতা ৪৯ থেকে ৯৪ শতাংশের মধ্যে। আগামী ২৪ ঘণ্টায় শহরের তাপমাত্রা ২৫ থেকে ৩২ ডিগ্রির মধ্যে থাকার সম্ভাবনা। সার্বিকভাবে বলা যায়, উৎসবের দিনগুলোয় বৃষ্টির ভয় নেই। আকাশ থাকবে ঝলমলে, আর আলোয় ভরে উঠবে শহর।